Den unge, blonde nordjyde Axel Gregersen blev i den grad landskendt, da han på Vildbjerg Cup i august lavede en noget anderledes jubelscene efter en målscoring. Klippet tog internettet med storm, og flere millioner mennesker har set det og ligeledes været inde og deltage i TV 2s afstemning om årets sjoveste klip. Du kan se jubelscenen her og høre, hvad Axel selv siger til populariteten: De mange stemmer i TV 2s afstemning, har nu vist sig at bære frugt.  Axel løber med førstepladsen. Det afslørede TV 2 i deres program 'De Største Øjeblikke.' Kåringen glæder i den grad fodboldtræneren Jannik Riis, som trænede Axel til Vildbjerg Cup. - Det gør mig da stolt. Man føler sig jo nærmest lidt royal, nu hvor vi har slået Dronningen, siger Jannik Riis og uddyber: - Det er det ultimativt største øjeblik for mig. Jeg bliver simpelthen så stolt over at have været med til at skabe rammerne for, at en lille fyr har kunne blive en af de mest sete klip i år. Tilbage i august snakkede TV2 Nord med Axels mor: - Axel ved jo ikke, der er postyr. Axel synes, at det er fantastisk, at han har set sig selv på fjernsynet, fortalte Axels mor Camilla Gregersen. Efter Axel blev landskendt fik han lov at overrække en bil til en superligaspiller. Det kan du se her:

Referat:
Axel på fire år vandt manges hjerter med sin jubelscene efter en målscoring. Nu har TV 2 s brugere kåret hans spring til det aller sjoveste klip i år.